Beatissime pater, alias deuota creatura vestra Magnus episcopus et capitulum Aboense prouide considerantes, quod in ipsa ecclesia, que in faucibus scismaticorum Ruthenorum sita est, ultra illius preposituram et archidiaconatum nulla alia dignitas erat, ac cupientes ecclesiam ipsam alijs dignitatibus decorare ac alijs cathedralibus ecclesijs illarum partium conformare et viris doctis et fidelibus ad orthodoxe fidei exaltationem, augmentum et defensionem fulcire, quorum doctrina et virtutibus fides ipsa in partibus ipsis roboretur et firmaretur, prefatus episcopus de expresso consensu eorundem(!) capituli in dicta ecclesia vnum decanatum et vnum archipresbiteratum dignitates ibidem post preposituram et archidiaconatum predictos pro vno decano et vno archipresbitero, qui apud dictam ecclesiam residere deberent, ordinaria auctoritate errexit et instituit, ac decanatuj perpetuam vicarium ad altare Corporis Christi situm in eadem ecclesia ac parrochialim ecclesiam Saw Aboensis diocesis, necnon archipresbiteratuj prefato aliam vicariam perpetuam ad altare sancte Catherine situm in dicta ecclesia Aboensi ac parrochialim ecclesiam Tonesale(!) eiusdem diocesis tunc certo modo vacantes perpetuo eadem auctoritate vniuit, annexuit et incorporauit; et quia prepositus et archidiaconus dicte ecclesie similiter et plures canonicorum propter tenuitatem fructuum prepositure et archidiaconatus et canonicatuum predictorum apud dictam ecclesiam residere non curabant, sed hinc inde vagantes apud aliquas ecclesias rurales moram trahebant, vnde ecclesia ipsa Aboensis suis debitis seruitijs et obsequijs frustrabatur, ut illi ad residentiam personalem apud dictam ecclesiam Aboensem faciendam inducerentur et alicerentur, canonicata portione ipsis canonicis predictis assignata nimis exigua et tenuj existente, prefatus episcopus de simili consensu eosdem preposituram et archidiaconatum et certos canonicatus in eadem ecclesia Aboensi de nouo instaurauit ac illis certum et firmum corpus pro eorum prebendis ac nonnullos annuos redditus assignauit, pro ut in litteris autenticis ipsius episcopi desuper confectis plenius continetur. Vt igitur, pater s., errectio, jnstitutio, vnio, annexio, icorporatio, instauratio et assignatio predicte, que in decus et splendorem ipsius ecclesie ac diuini cultus in eadem incrementum ac fidelium deuotionis spriritualem consolationem cedere dinoscantur, maioris roboris firmitatem obtineant, supplicant humiliter s. v. episcopus et capitulum prefati, quatenus errectionem, instaurationem (= institutionem), vnionem, annexionem, jncorporationem, jnstaurationem et assignationem predictas aut, pro ut illas concernunt, omnia et singula in dictis litteris contenta et inde sequta quecunque apostolica auctoritate approbare et confirmare, omnesque et singulos defectus, si quj forsan interuenerint, in eisdem supplere dignemini de gracia specialj, non obstantibus constitutionibus et ordinationibus apostolicis ac regula cancellarie, qua cauetur, quod in unionibus et earum reformationibus exprimantur fructus utriusque et fiat commissio ad partes, uocatis etc., cuj hac vice derogare placeat, ceterisque contrarijs quibuscunque, cum clausulis opportunis. Concessum, ut petitur, in presentia domini nostrj pape. Jo. car. Alex. – Et in forma gratiosa ad perpetuam rei memoriam; et quod fructus omnium beneficiorum predictorum ac redditus assignati habeantur pro expressis; et cum absolutione ac effectum etc.; et cum supplectione defectuum et quod maior et verior specificatio premissorum et aliorum necessarium fieri possit in litteris. Datum Rome apud sanctum Petrum quintodecimo kalendas aprilis anno secundo.